Aruba Dushi Tera
Aruba Dushi Tera ta e himno oficial di Aruba. E ta un wals skirbi pa Padu Lampe y componi pa Rufo Wever cu ta data di 1952. A acepta e cantica aki como e himno nacional di Aruba riba dia 18 di maart di 1976.

Creacion di e cantica
Na aña 1952 Padu Lampe y Rufo Wever a compone e cantica pa motibo di a sinti e necesidad di tin un piesa cu ta expresa e amor di e pueblo Arubano pa e isla y lanta e sentimento patriotico den cada persona. E grupo di musico y canto ‘De Trupialen’, bou direccion di Frère Alexius, a hinca e cancion aki den nan repertorio y asina su popularidad a crece. Popularidad di e cantica a bira mas grandi ora cu na 1954 a graba e cantica riba un disco 78 rpm, canta pa ‘De Trupialen’ y compaña riba piano pa Padu Lampe. 

Dia 25 di februari 1976 un comision instala pa Gobierno a haci un recomendacion pa uza “Aruba Dushi Tera” como nos himno nacional y den ritmo di wals. Tambe a propone pa agrega un couplet mas n’e cantica. Miembronan di comision tabata Rufo Wever (presidente), Eddy Bennett, Maybeline Arends-Croes y Hubert (Lio) Booi.  E ultimo couplet ta wordo skirbi pa Hubert (Lio) Booi.

Letra di e Himno 

Aruba patria aprecia
nos cuna venera
Chikito y simpel bo por ta
pero si respeta.

refran:
Oh, Aruba, dushi tera
nos baranca tan stima
Nos amor p’abo t’asina grandi
cu n’tin nada pa kibr'e, cu'n tin nada pa kibr'e.

Bo playanan tan admira
cu palma tur dorna
Bo escudo y bandera ta
orguyo di nos tur.

refran

Grandeza di bo pueblo ta
su gran cordialidad
Cu Dios por guia y conserva
su amor pa libertad.

refran

Aruba
Himno Nashonal